b'\n_START_ARTICLE_\nS\xc3\xa4po\n_START_PARAGRAPH_\nTurvallisuuspoliisi (ruotsiksi S\xc3\xa4kerhetspolisen tai yleisesti lyhenne S\xc3\xa4po) on Ruotsin poliisin tiedustelu- ja turvallisuuspalvelu, verrattavissa Suomen Suojelupoliisiin. Se toimii Ruotsin Poliisiylihallituksen (Rikspolisstyrelsen) itsen\xc3\xa4isen\xc3\xa4 yksikk\xc3\xb6n\xc3\xa4. Turvallisuuspoliisin nimi oli ennen Rikspolisstyrelsens s\xc3\xa4kerhetsavdelning. Turvallisuuspoliisin toimintaa johtaa p\xc3\xa4\xc3\xa4johtaja, t\xc3\xa4ll\xc3\xa4 hetkell\xc3\xa4 (alkuvuodesta 2018 l\xc3\xa4htien) Klas Friberg._NEWLINE_Turvallisuuspoliisin teht\xc3\xa4viin kuuluvat rikosten sek\xc3\xa4 terroristitoiminnan torjuminen, vartiointi sek\xc3\xa4 turvallisuusteht\xc3\xa4v\xc3\xa4t. Tavoitteena on erityisesti Ruotsin turvallisuus ja siihen liittyen muun muassa valtionjohdon suojeleminen ja valtiovierailujen sek\xc3\xa4 vastaavien tapahtumien turvaaminen ja valvonta.\n_START_SECTION_\nHistoria\n_START_PARAGRAPH_\nRuotsalaista turvallisuustoimea alettiin perustaa ensimm\xc3\xa4ist\xc3\xa4 kertaa vuonna 1914 rikollisuutta vastaan sek\xc3\xa4 turvallisuuden puolesta. Toimisto perustettiin silloiseen p\xc3\xa4\xc3\xa4esikuntaan ja sit\xc3\xa4 kutsuttiin poliisijaostoksi. Jaosto oli suurimmillaan vuonna 1917 ja siihen kuului silloin kymmenen poliisia, rikoskomisario, rikosylikonstaapeli sek\xc3\xa4 kahdeksan rikoskonstaapelia. _NEWLINE_Ensimm\xc3\xa4isen maailmansodan j\xc3\xa4lkeen poliisijaosto lopetettiin ja vastuu siirtyi Tukholman poliisille. Siirtym\xc3\xa4vaiheen j\xc3\xa4lkeen j\xc3\xa4ljelle j\xc3\xa4\xc3\xa4v\xc3\xa4t poliisit siirtyiv\xc3\xa4t Eric Hallgrenin k\xc3\xa4skyvallan alle. Vuosina 1918-1938 kiinnitettiin huomiota erityisesti ulkomaalaisten, natsien sek\xc3\xa4 kommunistien valvontaan ja vakoiluun. _NEWLINE_Toisen maailmansodan uhan alla laitettiin alulle salainen turvallisuusosasto vuonna 1937. T\xc3\xa4m\xc3\xa4n turvallisuusosaston perustaminen kuitenkin edistyi hitaasti. Vasta vuotta my\xc3\xb6hemmin allekirjoitettiin salainen julistus siit\xc3\xa4, miten organisaatio ja miehitys toimivat. Rahaakaan ei my\xc3\xb6nnetty, joten uudet p\xc3\xa4\xc3\xa4llik\xc3\xb6t alkoivat ty\xc3\xb6skennell\xc3\xa4 tavallisen poliisin rinnalla. Vasta Saksan miehitt\xc3\xa4ess\xc3\xa4 Norjaa ja Tanskaa salainen turvallisuusosasto sai resursseja toiminnalleen. _NEWLINE_Kylm\xc3\xa4n sodan aikaan turvallisuusosastosta tuli pysyv\xc3\xa4. Ennen toista maailmansotaa ty\xc3\xb6ntekij\xc3\xb6it\xc3\xa4 karsittiin 1 060:sta 100:an. Toiminta siirtyi organisaatiollisesti valtionpoliisin kolmannelle osastolle sek\xc3\xa4 esimiehelle, Georg Thulinille. Kolmas osasto oli erikoistunut vakoiluun ja valvontaan ja sen ensimm\xc3\xa4inen rikoskomisario oli Erik L\xc3\xb6nn. My\xc3\xb6s kuudes osasto perustettiin Tukholmaan ja se oli erikoistunut rikoksiin. _NEWLINE_Vuonna 1939 kolmas ja kuudes osasto yhdistyiv\xc3\xa4t ja ne saivat yhteisen apulaispoliisip\xc3\xa4\xc3\xa4llik\xc3\xb6n, Martin Lundqvistin. N\xc3\xa4iden osastojen yhteisty\xc3\xb6 p\xc3\xa4\xc3\xa4ttyi kuitenkin 1946 ja sen sijaan Tukholmaan ja Ruotsin muihin suuriin kaupunkeihin laadittiin erityisosastoja, jotka tutkivat laitonta tiedustelutoimintaa sek\xc3\xa4 siihen liittyvi\xc3\xa4 rikoksia._NEWLINE_Poliisitoimesta tuli valtiollista vuonna 1965. Siit\xc3\xa4 asti turvallisuuspoliisi vastasi poliisihallituksen turvallisuusosastosta. Poliisihallituksessa oli edustajia muun muassa eduskunnasta ja poliisihallitus tutki turvallisuusosaston toimintaa. _NEWLINE_Turvallisuuspoliisi nykyisess\xc3\xa4 muodossaan perustettiin 1.10.1989. Siten se sai itsen\xc3\xa4isemm\xc3\xa4n aseman sek\xc3\xa4 oman p\xc3\xa4\xc3\xa4johtajansa, vaikka organisaatio oli edelleen osa poliisihallitusta. P\xc3\xa4\xc3\xa4johtajia on ollut seitsem\xc3\xa4n, ensimm\xc3\xa4isen\xc3\xa4 viran sai Mats B\xc3\xb6rjesson ja nyky\xc3\xa4\xc3\xa4n virassa on Klas Friberg.\n_START_SECTION_\nOrganisaatio\n_START_PARAGRAPH_\nTurvallisuuspoliisia johtaa p\xc3\xa4\xc3\xa4johtaja, joka vuodesta 2018 l\xc3\xa4htien on ollut Klas Friberg. Turvallisuuspoliisin toiminnot on jaettu nelj\xc3\xa4\xc3\xa4n osastoon, jotka ovat tiedusteluosasto, turvatoimien osasto, keskeisten tukitoimien osasto ja alueellinen osasto. Lis\xc3\xa4ksi johdon tukena toimii kanslia.\n_START_SECTION_\nVastavakoilu\n_START_PARAGRAPH_\nTurvallisuuspoliisin harjoittama vastavakoilu tarkoittaa sellaisen vakoilun ja muun luvattoman tiedustelutoiminnan ehk\xc3\xa4isemist\xc3\xa4 ja paljastamista, joka kohdistuu Ruotsiin, Ruotsin intresseihin ulkomailla tai ulkomaiden intresseihin Ruotsissa. T\xc3\xa4m\xc3\xa4 sis\xc3\xa4lt\xc3\xa4\xc3\xa4 my\xc3\xb6s pakolaisvakoilun eli Ruotsissa oleskeleviin poliittisiin toisinajattelijoihin kohdistuvan valvonnan ja attentaatit.\n_START_SECTION_\nTerrorismin torjunta\n_START_PARAGRAPH_\nTurvallisuuspoliisi pyrkii torjumaan ja paljastamaan Ruotsiin ja Ruotsissa sijaitseviin ulkomaisiin intresseihin kohdistuvaa terrorismia, terroritoimintaa muissa maissa, kansainv\xc3\xa4listen terroristij\xc3\xa4rjest\xc3\xb6jen solujen esiintymist\xc3\xa4 Ruotsissa sek\xc3\xa4 terroristitoiminnan tukemista ja rahoitusta._NEWLINE_T\xc3\xa4t\xc3\xa4 tarkoitusta varten perustettiin vuonna 2005 NCT (Nationell centrum f\xc3\xb6r terrorhotbed\xc3\xb6mining, Terroriuhkien arvioinnin kansallinen keskus), joka tekee strategisia analyyseja Ruotsin ja Ruotsin intressien vastaisista terroriuhista sek\xc3\xa4 analysoi tapahtumia ja terrorismin kehityst\xc3\xa4 ulkomaailmassa. Se on pysyv\xc3\xa4 ty\xc3\xb6ryhm\xc3\xa4 Ruotsin terrorisminvastaisessa yhteisty\xc3\xb6neuvostossa. NCT:ss\xc3\xa4 istuu edustajia MUST:ista (Milit\xc3\xa4ra underr\xc3\xa4ttelse- och s\xc3\xa4kerhetstj\xc3\xa4nsten, Ruotsin armeijan tiedustelu- ja turvallisuuspalvelu), FRA:sta (F\xc3\xb6rsvarets radioanstalt) ja turvallisuuspoliisista.\n_START_SECTION_\nPerustuslain turvaaminen\n_START_PARAGRAPH_\nPerustuslain turvaaminen tarkoittaa sellaisen toiminnan ehk\xc3\xa4isemist\xc3\xa4 ja paljastamista, joka pyrkii v\xc3\xa4kivallan, uhkailun tai pakon avulla muuttamaan Ruotsin valtiomuotoa. Turvallisuuspoliisi pyrkii vastustamaan luvatonta vaikuttamista poliittisiin p\xc3\xa4\xc3\xa4t\xc3\xb6ksiin ja niiden toimeenpanoon sek\xc3\xa4 vapaaseen keskusteluun.\n_START_SECTION_\nYhteiskuntaa uhkaavan rikollisuuden vastainen osasto\n_START_PARAGRAPH_\nOsasto keskittyy suojelemaan niit\xc3\xa4 teht\xc3\xa4vi\xc3\xa4 ja j\xc3\xa4rjestelmi\xc3\xa4, joiden katsotaan olevan erityisen t\xc3\xa4rkeit\xc3\xa4 demokratiassa. N\xc3\xa4it\xc3\xa4 ovat esimerkiksi poliittinen p\xc3\xa4\xc3\xa4t\xc3\xb6ksenteko, p\xc3\xa4\xc3\xa4t\xc3\xb6sten toimeenpano ja vapaa media._NEWLINE_Osasto perustettiin vuonna 2007. Vuonna 2008 se julkaisi vapaasti saatavilla olevan raportin luottamushenkil\xc3\xb6ihin kohdistuvista uhkauksista. Raportissa todetaan, ett\xc3\xa4 mielenterveysongelmaisten ja mielipiteit\xc3\xa4\xc3\xa4n v\xc3\xa4kivalloin puolustavien kansalaisten lis\xc3\xa4ksi poliitikkojen uhkana ovat my\xc3\xb6s j\xc3\xa4rjest\xc3\xa4ytyneemm\xc3\xa4t tahot, kuten antifasistinen j\xc3\xa4rjest\xc3\xb6 AFA (Antifascistik aktion i Sverige). J\xc3\xa4rjest\xc3\xb6 on uhannut erityisesti Ruotsidemokraattien aktiivisia j\xc3\xa4seni\xc3\xa4 ja se pyrkii saamaan puolueen edustajat luopumaan poliittisista teht\xc3\xa4vist\xc3\xa4\xc3\xa4n. J\xc3\xa4rjest\xc3\xb6 on my\xc3\xb6s syyllistynyt uhkauksiin ja vahingontekoon Ruotsin maahanmuuttoviraston ja maahanmuuttotuomioistuimen ty\xc3\xb6ntekij\xc3\xb6it\xc3\xa4 kohtaan.\n_START_SECTION_\nTurvallisuuden suojaaminen\n_START_PARAGRAPH_\nTurvallisuuspoliisin teht\xc3\xa4v\xc3\xa4n\xc3\xa4 on suojella Ruotsia vakoilulta, sabotaasilta ja muilta toimilta, jotka uhkaavat valtion turvallisuutta. Turvallisuuspoliisi mm. neuvoo ja valvoo tiettyj\xc3\xa4 viranomaisia ja yrityksi\xc3\xa4 suojellakseen niiden valtion turvallisuuden kannalta t\xc3\xa4rkeit\xc3\xa4 toimintoja ja ehk\xc3\xa4ist\xc3\xa4kseen terrorismia.\n_START_SECTION_\nHenkil\xc3\xb6iden suojaaminen\n_START_PARAGRAPH_\nHenkil\xc3\xb6iden suojaaminen tarkoittaa yhteiskunnallisesti merkitt\xc3\xa4vien henkil\xc3\xb6iden seurantaa ja suojelua. Suojeltaviin henkil\xc3\xb6ihin kuuluvat muun muassa Ruotsin p\xc3\xa4\xc3\xa4ministeri, valtioneuvosto ja kuningasperhe sek\xc3\xa4 valtiovierailujen aikana muiden maiden valtionp\xc3\xa4\xc3\xa4miehet ja p\xc3\xa4\xc3\xa4ministerit._NEWLINE_Turvallisuuspoliisi pyrkii my\xc3\xb6s est\xc3\xa4m\xc3\xa4\xc3\xa4n joukkotuhoaseiden levitt\xc3\xa4mist\xc3\xa4, hankintaa ja valmistusta. Tavoitteena on est\xc3\xa4\xc3\xa4 aseiden valmistuksessa k\xc3\xa4ytett\xc3\xa4vien tietojen, valmisteiden tai aineiden vieminen Ruotsista tai Ruotsin kautta sellaisille tahoille, jotka aikovat valmistaa tai kehitt\xc3\xa4\xc3\xa4 joukkotuhoaseita._NEWLINE_Turvallisuuspoliisi my\xc3\xb6s avustaa muita poliisiviranomaisia ja joissakin tilanteissa muun muassa lainaa teknologiaansa telekuuntelua ja muita seurantatoimia varten.\n_START_SECTION_\nKiistanalainen poliittisten mielipiteiden rekister\xc3\xb6inti\n_START_PARAGRAPH_\nMielipiteiden rekister\xc3\xb6inti puoluej\xc3\xa4senyyden tai poliittiseen j\xc3\xa4rjest\xc3\xb6\xc3\xb6n kuulumisen perusteella kiellettiin 1969. Siit\xc3\xa4 l\xc3\xa4htien ruotsalaisella turvallisuuspalvelulla ei ole ollut lupaa pit\xc3\xa4\xc3\xa4 kirjaa esimerkiksi henkil\xc3\xb6ist\xc3\xa4, jotka kuuluivat Vasemmistopuolue kommunisteihin. K\xc3\xa4yt\xc3\xa4nn\xc3\xb6ss\xc3\xa4 rekister\xc3\xb6inti kuitenkin jatkui.  Hallituksen toimeksiannosta Turvallisuuspoliisi on tarkkaillut erityisesti erin\xc3\xa4isi\xc3\xa4 kumouksellisia vasemman siiven j\xc3\xa4rjest\xc3\xb6j\xc3\xa4 sek\xc3\xa4 \xc3\xa4\xc3\xa4rioikeistolaisia j\xc3\xa4rjest\xc3\xb6j\xc3\xa4, joilla ep\xc3\xa4iltiin olevan militaristisia aikeita. _NEWLINE_Henkil\xc3\xb6valvontajulistuksen sovellusm\xc3\xa4\xc3\xa4r\xc3\xa4ysten mukaan Turvallisuuspoliisin tulisi rekister\xc3\xb6id\xc3\xa4 vasemmistolaisten ryhmittymien aktiiviset j\xc3\xa4senet silt\xc3\xa4 varalta, ett\xc3\xa4 he yritt\xc3\xa4isiv\xc3\xa4t toteuttaa vallankumoukselliset suunnitelmansa. N\xc3\xa4in heid\xc3\xa4t olisi helpompi etsi\xc3\xa4 ja heid\xc3\xa4n aikeensa mit\xc3\xa4t\xc3\xb6id\xc3\xa4 kriisitilanteessa, esimerkiksi valtion ajautuessa sotaan. Rekisteriin merkitylle henkil\xc3\xb6lle t\xc3\xa4m\xc3\xa4 tarkoitti k\xc3\xa4yt\xc3\xa4nn\xc3\xb6ss\xc3\xa4 esimerkiksi sit\xc3\xa4, ett\xc3\xa4 tiettyihin turvallisuusluokiteltuihin ty\xc3\xb6teht\xc3\xa4viin ei p\xc3\xa4\xc3\xa4ssyt t\xc3\xb6ihin. T\xc3\xa4llaisia ty\xc3\xb6teht\xc3\xa4vi\xc3\xa4 oli noin 400 000 eri yritysten ja viranomaisten palveluksessa. Henkil\xc3\xb6iden l\xc3\xb6ytymist\xc3\xa4 n\xc3\xa4ist\xc3\xa4 rekistereist\xc3\xa4 tarkistetaan noin 160 000 kertaa vuodessa. _NEWLINE_Salakuuntelu, j\xc3\xa4rjest\xc3\xb6ihin soluttautuminen sek\xc3\xa4 rikollisetkin toimet ovat olleet k\xc3\xa4yt\xc3\xb6ss\xc3\xa4, kun Turvallisuuspoliisi on rekister\xc3\xb6inyt eri tavoin sosialistisiin ja kommunistisiin j\xc3\xa4rjest\xc3\xb6ihin kytk\xc3\xb6ksiss\xc3\xa4 olevia Ruotsin kansalaisia.\n_START_SECTION_\nValvonnanalaiset puolueet ja j\xc3\xa4rjest\xc3\xb6t\n_START_PARAGRAPH_\nValvonnan piiriin kuuluvia j\xc3\xa4rjest\xc3\xb6j\xc3\xa4 pidettiin salassa yli kolmen vuosikymmenen ajan. Vuonna 2003 paljastui, ett\xc3\xa4 sosiaalidemokraattinen hallitus oli antanut vuosina 1970 ja 1973 m\xc3\xa4\xc3\xa4r\xc3\xa4yksi\xc3\xa4 koskien yhteens\xc3\xa4 pariakymment\xc3\xa4 j\xc3\xa4rjest\xc3\xb6\xc3\xa4. N\xc3\xa4it\xc3\xa4 j\xc3\xa4rjest\xc3\xb6j\xc3\xa4 olivat mm. SKP (Ruotsin kommunistinen puolue), Clart\xc3\xa9, KFML(r) (Kommunistinen marxilais-leninistinen liitto), SKU(ml) (Ruotsin kommunistinen nuorisoliitto), SKS(ml) (Ruotsin kommunistinen Opiskelijaliitto), MLK (Marxilais-leninistinen taisteluliitto), RMF (Vallankumouksellinen marxilainen liitto) ja F\xc3\xb6rbundet Kommunist (Kommunistiliitto). M\xc3\xa4\xc3\xa4r\xc3\xa4yksi\xc3\xa4 koski my\xc3\xb6s \xc3\xa4\xc3\xa4rioikeistolaiset ja uusnatsistiset j\xc3\xa4rjest\xc3\xb6t kuten Nordiska rikspartiet (Pohjoismainen kansallispuolue), Nysvenska R\xc3\xb6relsen (Uusi ruotsalainen liike) ja Demokratisk allians (Demokraattinen liitto) sek\xc3\xa4 rauhanj\xc3\xa4rjest\xc3\xb6 PAX-VCO i Lund ja yleisempi vasemmistoj\xc3\xa4rjest\xc3\xb6 SDS (Opiskelijat demokraattisen yhteiskunnan puolesta)._NEWLINE_Tietyin edellytyksin oli sallittua pit\xc3\xa4\xc3\xa4 rekisteri\xc3\xa4 n\xc3\xa4iden j\xc3\xa4rjest\xc3\xb6jen j\xc3\xa4senist\xc3\xa4, esimerkiksi jos he olivat \xe2\x80\x9djohtavassa asemassa\xe2\x80\x9d. Pelkk\xc3\xa4 \xe2\x80\x9dnormaali yhdistystoiminta\xe2\x80\x9d, kuten kokouksiin osallistuminen ei ollut riitt\xc3\xa4v\xc3\xa4 peruste rekister\xc3\xb6intiin. K\xc3\xa4yt\xc3\xa4nn\xc3\xb6ss\xc3\xa4 kuitenkin varsin l\xc3\xb6yh\xc3\xa4tkin yhteydet kyseisiin j\xc3\xa4rjest\xc3\xb6ihin olivat riitt\xc3\xa4v\xc3\xa4 peruste saada nimi merkityksi Turvallisuuspoliisin varsinaisesta keskusrekisterist\xc3\xa4 erill\xc3\xa4\xc3\xa4n oleviin \xe2\x80\x9dty\xc3\xb6muistiinpanoihin\xe2\x80\x9d, joihin listattiin esimerkiksi eri vasemmistolehtien tilaajia. Carl Bildtin hallitus luokitteli RKU-liiton (Vallankumoukselliset kommunistinuoret) HT 19 -j\xc3\xa4rjest\xc3\xb6ksi niinkin my\xc3\xb6h\xc3\xa4\xc3\xa4n kuin vuonna 1993. HT 19 -j\xc3\xa4rjest\xc3\xb6j\xc3\xa4 ovat j\xc3\xa4rjest\xc3\xb6j\xc3\xa4, joihin tulee \xe2\x80\x9dkiinnitt\xc3\xa4\xc3\xa4 erityist\xc3\xa4 huomiota\xe2\x80\x9d. T\xc3\xa4m\xc3\xa4 on johtanut muun muassa lentovalvontaan liiton kes\xc3\xa4leirill\xc3\xa4 Tivedeniss\xc3\xa4. Olennaista t\xc3\xa4ss\xc3\xa4 yhteydess\xc3\xa4 on se, ett\xc3\xa4 pelkk\xc3\xa4 nuorisoliittoon kuuluminen on ollut riitt\xc3\xa4v\xc3\xa4 peruste rekister\xc3\xb6intiin.  _NEWLINE_Reilun kolmen vuosikymmenen aikana Turvallisuuspoliisi ei ole kyennyt osoittamaan valvonnanalaisten vasemmistoj\xc3\xa4rjest\xc3\xb6jen olevaan mink\xc3\xa4\xc3\xa4nlaisen t\xc3\xb6rke\xc3\xa4n rikollisen toiminnan takana. KFML(r):n j\xc3\xa4senten ja kannattajien valvonta on tuonut esiin kolme rikosta: luvaton poissaolo puolustusvoimista, laiton ilmoitusten kiinnitys sek\xc3\xa4 v\xc3\xa4kivalta virkamiest\xc3\xa4 vastaan. Mielipiteiden rekister\xc3\xb6innin vastainen kritiikki on ollut mittavaa, etenkin kun j\xc3\xa4rjest\xc3\xb6t ovat olleet avoimia ja perustettu yhdistysdemokratian periaatteiden mukaisesti, eiv\xc3\xa4tk\xc3\xa4 he ole k\xc3\xa4ytt\xc3\xa4neet militantteja keinoja toiminnassaan. Turvallisuuspoliisin piti my\xc3\xb6s rekister\xc3\xb6id\xc3\xa4 johtavassa asemassa olevat j\xc3\xa4senet j\xc3\xa4rjest\xc3\xb6ss\xc3\xa4 DFFG (Yhdistyneet Etel\xc3\xa4-Vietnamin kansallinen vapautusrintama -ryhm\xc3\xa4t) \xe2\x80\x9dsiin\xc3\xa4 m\xc3\xa4\xc3\xa4rin kun n\xc3\xa4m\xc3\xa4 ovat rekrytointipohjana KFML:lle\xe2\x80\x9d._NEWLINE_Rekisteriin on p\xc3\xa4\xc3\xa4tynyt niinkin nuoria lapsia kuin 15-vuotiaita, joiden ainoa rikos on ollut kannanotto Vietnamin sodan lopettamiseen. Usein rekister\xc3\xb6intiin on riitt\xc3\xa4nyt esimerkiksi Prolet\xc3\xa4ren (Proletaari) -lehden tilaaminen tai vasemmistopuolueeseen kuuluminen. Turvallisuuspoliisin arkistojen avaamista ovat ajaneet ihmisoikeusaktivistit, kuten itsekin rekisteriss\xc3\xa4 oleva toimittaja ja Kansanpuoleen liberaalien kansanedustaja Ingrid Segerstedt-Wiberg yhdess\xc3\xa4 muiden rekisteriss\xc3\xa4 olevien poliittisesti radikaalien henkil\xc3\xb6iden, kuten Bengt Frejdin kanssa.\n_START_SECTION_\nSeurauksia\n_START_PARAGRAPH_\nEuroopan ihmisoikeustuomioistuimelta on tullut langettava tuomio Ruotsille ihmisoikeusrikkomuksesta, sill\xc3\xa4 t\xc3\xa4llainen rekister\xc3\xb6intimuoto on vaikuttanut suhteettomasti rekister\xc3\xb6innin kohteena olevien yksityisel\xc3\xa4m\xc3\xa4n suojaan. Tietoa rekisterist\xc3\xa4 oli vuotanut lehdist\xc3\xb6n tietoon ja oikeuskansleri Hans Stark sai vuonna 1988 teht\xc3\xa4v\xc3\xa4kseen selvitt\xc3\xa4\xc3\xa4, oliko Turvallisuuspoliisi syyllistynyt laittomaan poliittisten mielipiteiden rekister\xc3\xb6intiin. H\xc3\xa4nen tekem\xc3\xa4ns\xc3\xa4 raportti ei sis\xc3\xa4lt\xc3\xa4nyt moitteita kyseisest\xc3\xa4 toiminnasta, mutta raportin salaisessa osassa h\xc3\xa4n toteaa Ruotsin kansalaisen p\xc3\xa4\xc3\xa4tyneen rekisteriin, koska h\xc3\xa4n oli Prolet\xc3\xa4ren\xe2\x80\x93lehden tilaaja. Turvallisuuspoliisin entinen johtaja Mats B\xc3\xb6rjesson on j\xc3\xa4lkeenp\xc3\xa4in todennut toiminnan olleen lainvastaista. Turvallisuuspoliisin omatkin juristit ovat sit\xc3\xa4 mielt\xc3\xa4, ett\xc3\xa4 \xe2\x80\x9dmuistiinpanojen t\xc3\xa4ytyy n\xc3\xa4hd\xc3\xa4 olevan ristiriidassa perustuslain poliittisista rekister\xc3\xb6inti\xc3\xa4 koskevan s\xc3\xa4\xc3\xa4d\xc3\xb6ksen sek\xc3\xa4 Turvallisuuspoliisin rekistereit\xc3\xa4 koskevien erikoism\xc3\xa4\xc3\xa4r\xc3\xa4ysten kanssa\xe2\x80\x9d. _NEWLINE_Turvallisuuspalvelutoimikunta on todennut raportissaan, ett\xc3\xa4 \xe2\x80\x9dt\xc3\xa4n\xc3\xa4kin p\xc3\xa4iv\xc3\xa4n\xc3\xa4 on huomattava riski sille, ett\xc3\xa4 poliittisten mielipiteiden rekister\xc3\xb6innin kieltoa rikotaan poliittisissa \xc3\xa4\xc3\xa4riryhmittymiss\xc3\xa4 toimivien henkil\xc3\xb6iden valvonnan yhteydess\xc3\xa4\xe2\x80\x9d.'